Soldaat se liggaam in kattebak gevind | Maroela Media
Soldaat se liggaam in kattebak gevind
Die SANW en die polisie is ontplooi op die Kaapse Vlakte (Foto: Henk Kruger/Cape Argus/ANA)
Die ANC se studiegroep oor verdediging en militêre veterane het Maandag gesê hy is geskok oor berigte van die verkoolde liggaam van 'n lid van die Suid-Afrikaanse Nasionale Weermag (SANW) wat in 'n motor se kattebak gevind is.
Die soldaat is in Kaapstad ontplooi as deel van Operasie Lockdown, 'n voortgesette operasie om bendebedrywighede in die Wes-Kaap te bekamp.
"Ons veroordeel hierdie sinnelose moord en ander geweld teen ons land se soldate wat in ons gemeenskappe op die Kaapse Vlakte ontplooi is om die vrede te bewaar," het Thabo Mmutle, namens die studiegroep, gesê.
Hy het gesê die groep verwelkom nuus dat die polisie reeds persone in hegtenis geneem het wat van die moord verdink word. Mmutle het 'n beroep op die Nasionale Vervolgingsgesag gedoen om met die polisie saam te werk om seker te maak die oortreders word vervolg.
"Bendegeweld het te veel mense se lewens geëis in ons gemeenskappe en dit moet tot 'n einde kom. Ons maan lede van die gemeenskap om die SANW en die polisie by te staan om die bendegeweld te beëindig deur voorvalle van geweld teen soldate en ander wetstoepassers aan te meld."
Hy betuig sy meegevoel met die soldaat se familie en vriende en die SANW.
Vosman-moord: KGT-kommissie verwelkom vonnis
Goeie naand MM. Is daar n probleem met die forum. Op my selfoon is daar geen fotos by die berigte nie en kommentaar maak ook nie oop nie.